Saudi Arabiens overraskende topplacering viser, at man slet ikke kan bruge undersøgelsen til at kåre det mest eller mindst feministiske land i verden. Det forklarer flere eksperter i samfundsvidenskab og kønsforskning til Detektor.

Morten Frederiksen, der er lektor i sociologi på Aalborg Universitet, peger på, at det især er problematisk at lave landesammenligninger ud fra et spørgsmål, hvor folk selv har vurderet om de er feminister eller ej.

– Det centrale problem er, at feminisme betyder noget meget forskelligt mellem lande. I Danmark er det for eksempel et meget politisk ord at være feminist, som tyder på, at man er en slags aktivist. I andre lande betyder det måske noget andet. Derfor er det ikke klart, hvad folk lægger i det at være feminist, siger han.

Også når det kommer til spørgsmålet, om det er i orden at pifte efter kvinder på gaden, kan det ifølge Morten Frederiksen være svært at lave meningsfulde landesammenligninger. Det er nemlig ikke givet, at handlingen betyder det samme i Danmark, som den gør i eksempelvis Italien eller Saudi Arabien.

– Det er svært at konkludere noget komparativt mellem lande på sådan et spørgsmål. Der er nemlig flere faktorer, der spiller ind på folks opfattelser. Eksempelvis hvor udbredt det er i et konkret land, og hvilken betydning handlingen tillægges lige netop her, siger han.

Kønsforsker og professor i statskundskab ved Stockholm Universitet Drude Dahlerup er enig i den vurdering. Hun understreger, at man må tage højde for den konkrete kontekst, som spørgsmålene er stillet i.

– Det er helt legitimt at stille de spørgsmål, men man må analysere det i forhold til den kontekst og den debat, der er i det pågældende land, forklarer hun og uddyber:

– Danskerne er jo ikke traditionalister, der mener, at kvinderne skal hjem til kødgryderne. De fleste danskere går ind for ligestilling og ligeløn, så hovedkonklusionen bag de her tal er snarere, at man mener, at vi stort set har opnået ligestilling i Danmark. Og dertil kommer også, at feminisme er gået hen og blevet et fy-ord herhjemme.

Selvom undersøgelsen altså rigtig nok viser, at mange danskere ikke opfatter sig selv som feminister, og at flere tager afstand fra #MeToo-bevægelsen, så kan man ikke konkludere, at Danmark er det mindst feministiske land i verden.